SHBA: Rreth 82 mijë vdekje të pritshme nga COVID-19 deri në gusht
Ekspertët thonë se transparenca qeveritare është thelbësore gjatë kësaj pademie 
Shtëpia e Bardhë po parashikon afro 82 mijë raste vdekjeje nga COVID-19 në Shtetet e Bashkuara deri në fillim të gushtit, një shifër më pak e zymtë sesa ç’ishte parashikuar nga modele të mëparshme përllogaritjeje. Ekspertët thonë se transparenca është thelbësore në komunikimin me publikun, gjatë kësaj krize shëndetësore por tërheqin vëmendjen se modelet e parashikimit të pandemisë nuk janë kurrë 100 për qind të sakta. Korrespondentja e Zërit të Amerikës, Patsy Widakuswara njofton: Një pamje rrëqethëse në Nju Jork, ku punonjësit e mjekësisë transportojnë trupa në kamionë frigoriferë, që shërbejnë si morge të përkohshme, ndërsa vdekjet nga COVID-19 rriten. Nëse vendi e respekton distancimin social deri në fund të majit, grupi i punës i Shtëpisë së Bardhë për koronavirusin, parashikon deri në 82 mijë vdekje nga COVID-19 deri në fillim të gushtit. Modeli parashikon se Shtetet e Bashkuara mund të kenë nevojë për më pak krevate spitalesh, ventilatorë ose paisje të tjera sesa ç’ishte menduar më parë. Megjithatë, ekspertët e shëndetësisë paralajmërojnë kundër optimizmit të parakohshëm dhe thonë se është më mirë të përgatitesh për më të keqen. Për të krijuar modelin e parashikimit, Shtëpia e Bardhë foli me disa universitete, përfshirë Universitetin e Teksasit, në Austin. Lauren Meyers, kryeson ekipin studimore të universitetit dhe thekson se modelet e pandemive nuk janë kurrë precise dhe janë ndryshe nga parashikimet e motit. Parashikimet mbështeten në të dhëna të mira dhe jo të gjitha vendet kanë aftësinë për t’i mbledhur ato, apo vullnetin politik për t’i regjistruar rastet me saktësi dhe transparencë. Koreja e Jugut ishte një nga vendet e goditura më rëndë në fazat e para të pandemisë, por është vlerësuar për përgjigjen e saj efektive dhe agresive, përfshirë zbatimin e shpejtë të testimeve masive dhe mesazhin e besueshëm dhe transparent ndaj publikut gjatë gjithë krizës.